recursal/SuperWikiNEXT-32B huggingface dataset:
**תומאס פריצ'רד רוסיטר** (באנגלית: **Thomas Prichard Rossiter**;‏ 1818–1871) היה אמן אמריקאי. ידוע בזכות דיוקנאותיו והציורים ההיסטוריים שלו, מאוחר יותר הוא היה קשור לאסכולת נהר הדסון.

חיים וקריירה
------------

רוסיטר נולד בניו הייבן, שבקונטיקט בשנת 1818. הוא למד תחילה ציור אצל ג'ון בויד, ובהמשך אצל נתנאל ג'וסלין.

בשנת 1838 הציג שני ציורים באקדמיה הלאומית לעיצוב. בשנה שלאחר מכן עבר לעיר ניו יורק ופתח סטודיו. בשנת 1840 טייל באירופה עם אשר דיורנד, ג'ון פרדריק קנסט וג'ון ויליאם קסילייר. כשהיה שם, הוא ביקר ברומא עם תומאס קול, והחליט להישאר באיטליה. בשנת 1846 הוא חזר לניו יורק ושיתף סטודיו עם קנסט ולואי לנג.

בשנת 1849 נבחר רוסיטר לאקדמיה הלאומית. בשנת 1851 התחתן עם אנה אריק פרמלי. הם סיירו באירופה בשנת 1853, והתיישבו בפריז שם ילדה אנה את התאומים אריק קנסט ושרלוט. רוסיטר עבד בסטודיו בפריז בין 1853 ל 1856, וזכה במדליית זהב בתערוכה העולמית של 1855. אנה נפטרה זמן קצר לאחר לידת בתם אנה, והמשפחה חזרה לניו יורק. במשך תקופה קצרה הייתה לרוסיטר גלריה לאמנות, שהציגה את עבודותיו ואת עבודתם של חבריו.

תומאס פריצ'רד רוסיטר, המפגש בין וושינגטון ולפייט בהר ורנון, 1859
בשנת 1857 החל מספר קומפוזיציות גדולות המתארות סצינות מההיסטוריה המוקדמת של אמריקה, כולל המפגש בין וושינגטון ולאפייט בהר ורנון, וושינגטון והקבינט הראשון שלו, וג'ורג' וושינגטון ומשפחתו. כחלק ממחקריו להכנת הציורים, ביקר רוסיטר בהר ורנון ביוני 1858, וזמן קצר אחר כך פרסם מאמר על חייו של וושינגטון ומצבה של אחוזתו בהר ורנון. הוא כתב על העצב שתקף אותו לראות את מצבם המידרדר של הבניינים והשטח, וקרא לשיקום האחוזה והריהוט למצב בו וושינגטון עזב אותם.

בשנת 1860 התחתן רוסיטר עם מרי (מולי) סטרלינג והעביר את משפחתו לקור ספרינג, ניו יורק על נהר ההדסון. הוא עיצב בית, המשקיף על הנהר. המקום רשום בפנקס הלאומי של מקומות היסטוריים.

תומאס פריצ'רד רוסיטר, הפרדת חלב
הוא המשיך לצייר דיוקנאות, ציורים היסטוריים ודתיים, והציג באקדמיה הלאומית לעיצוב ובאקדמיה לאמנויות פנסילבניה, עד מותו בשנת 1871.

קישורים חיצוניים
----------------

ויקישיתוף מדיה וקבצים בנושא **תומאס פריצ'רד רוסיטר** בוויקישיתוף

הערות שוליים
------------

1. ↑  "Rossiter, Thomas Prichard (American painter, 1818-1871)", www.getty.edu
2. ↑  More Information | A Finding Aid to the Thomas Prichard Rossiter and Rossiter family papers, 1840-1961 | Digitized Collection, www.aaa.si.edu (באנגלית)
3. ↑  Thomas Prichard Rossiter (1817-1871) | George Washington's Mount Vernon, web.archive.org, ‏2013-07-24

|  |  |
| --- | --- |
| בקרת זהויות עריכת הנתון בוויקינתונים | 
* GND: 122476743
* ISNI: 0000 0000 6681 645X
* LCCN: n88085886
* RKD: 68400
* SNAC: w6jd5h8m
* ULAN: 500020605
* VIAF: 32879241
* WorldCat: lccn-n88085886

 |
הזרקת פלזמה עשירה בטסיות ליד
**פלזמה עשירה בטסיות** (באנגלית: **Platelet-rich plasma** ובקיצור **PRP**) היא תרכיז של פלזמה עשירה בטסיות שמקורו בדם שעבר סירכוז והופרדו ממנו תאי הדם האדומים.

למרות הפופולריות הרבה של השימוש בפלזמה עשירה בטסיות והשימוש הגובר בהן, יעילות הטיפול לא הוכחה בצורה חד משמעית.

שימוש
-----

תרכיז הפלזמה עשיר בטסיות דם המפרישות גורמי גדילה כחלק מתפקודן ומעודדות אנגיוגנזה, חלוקת תאים וריפוי. הזרקתו לאזור מסוים מגבירה מקומית את כמות גורמי הגדילה ומשפרת את תהליכי הריפוי. נעשה שימוש בפלסמה העשירה בטסיות כרפואה טבעית המסייעת לגוף להילחם בתהליך דלקתי, סיוע בריפוי והתחדשות של רקמות רכות כגון גידים ורצועות, הגנה על הסחוס מפני שחיקה, ולשיפור תנועתיות והפחתת כאב.

באורתופדיה משמשת הפלזמה עשירה בטסיות למגוון שימושים, למשל שחיקת סחוס בברך או בירך.

ברפואת שיניים משמשת הפלזמה עשירה בטסיות להרמת סינוס בהשתלת שיניים.

באנטי-אייג'ינג נעשה שימוש בפלזמה עשירה בטסיות להצערת העור, עצירת הרס סיבי קולגן המתרחש עם הגיל, ולגרוי יצירת קולגן ואלסטין מואצת.

אופן הטיפול
-----------

שואבים דם מהמטופל בדומה לתהליך של בדיקת דם רגילה. הדם מועבר באופן סטרילי למכשיר צנטריפוגה. לאחר כרבע שעה של סיבוב המבחנה בצנטריפוגה, מבצעים שאיבה בררנית באמצעות מזרק של שכבת הטסיות מהדגימה, את תרכיז הפלזמה והוא מוזרק לאזור המבוקש. במקרים מסוימים משתמשים באולטרסאונד לצורך דיוק.

הוריות נגד, לשימוש בפלזמה עשירה בטסיות
--------------------------------------

במקרה של זיהום, ספירת טסיות לא תקינה, טיפול מערכתי בסטרואידים וטיפול בנוגדי קרישה.

קישורים חיצוניים
----------------

ויקישיתוף מדיה וקבצים בנושא **פלזמה עשירה בטסיות** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb17106711b (data)
* GND: 1052253954
* SUDOC: 197741509

 |

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
אין תמונה חופשיתאין תמונה חופשית
**צבי בטשא**, (19 בנובמבר 1922 - 29 באוגוסט 2015) היה פרופסור למדע המדינה באוניברסיטת חיפה.

ביוגרפיה
--------

בטשא נולד בשנת 1922 באולומוץ שבצ'כיה. בהיותו בן 9 התייתם מאביו שנפטר ממחלה. בעקבות מות אביו החליטה אמו ללמוד משפטים וזמן קצר לפני כיבוש צ'כיה על ידי הנאצים היא סיימה דוקטורט במשפטים. באביב 1939 הוא הספיק לעזוב את צ'כיה עם עליית הנוער והגיע לארץ לקיבוץ דגניה ב' ב-17 ביולי 1939. אחותו ואימו שלא הגיעו איתו, נספו בשואה בגטו לודג' ובחלמנו. ראשית האחות בסוף 1941 או בתחילת 1942 מטיפוס בגטו לודג' ואחר כך אמו ב-3 ביוני 1942 בחלמנו.

ב-1942 עבר בטשא עם גרעין של מספר צעירים נוספים לקיבוץ כפר המכבי. הוא עסק בעבודות פלחה, דיר, ומטעי הקיבוץ כאשר במקביל מילא תפקידים ציבוריים של הדרכת נוער בקריית חיים, שליחות להבאת יהודים מצ'כיה בשנים 1947–1948, ושליחות בשווייץ בשנים 1966–1969.

בשנת 1960 כאשר היה בן 38 התחיל בטשא ללמוד לימודי פילוסופיה והיסטוריה באוניברסיטת תל אביב. ב-1964 סיים בהצטיינות תואר ראשון. בשנת 1969 הוא סיים את לימודי הדוקטורט שלו באוניברסיטת פרנקפורט, בגרמניה.

בשנים 1969 - 2006 היה בטשא חבר בסגל ההוראה של אוניברסיטת חיפה בחוג למדע המדינה.

פרסומים
-------

במהלך השנים פרסם בטשא 17 ספרים, רובם בשפה הגרמנית (שהיא שפת אם עבורו). הספרים עוסקים בהשכלה הגרמנית בתקופת המהפכה הצרפתית, טקסטים חיבורים שונים, וספר על משנתו של טומאש מסריק שהיה נשיא צ'כיה. בשנת 2001 התפרסמה אוטוביוגרפיה שלו בצ'כית.

בעברית הוא פרסם שלושה כרכים תחת הכותרת: "מחשבה מדינית מודרנית ממונטסקייה עד מרקוזה".

בשנותיו האחרונות עסק בטשא בעיקר בכתיבת מאמרים על יהדות ויהודים שונים באזור בו נולד.

משפחתו
------

בשנת 1953 נישא בטשא לשולה לבית מאיר. נולדו להם שלושה ילדים, האמצעי נדב היה אלוף ושיאן ישראל בשחייה. ביתו הבכורה עליזה, פרופסור לגנטיקה של האדם באוניברסיטת בר-אילן ומנהלת המעבדה הגנטית במרכז רפואי מאיר. בנו הצעיר יוחאי, עורך דין עצמאי. ב-1990 הוא התאלמן. בטשא התגורר עד מותו בקיבוץ כפר-המכבי ולו היו 8 נכדים. נכדו (בנו של נדב) הוא שחיין, יונתן בטשא, אלוף ישראל בשחייה אף הוא.

בטשא נפטר בשנת 2015 ונקבר בבית הקברות האזורי בקיבוץ רמת יוחנן.

קישורים חיצוניים
----------------

* צבי בטשא (1922-2015), דף שער בספרייה הלאומית

הערות שוליים
------------

1. ↑  191 בעלי תוארים חדשים, מעריב, 25 ביוני 1964

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007258346805171
* BIBSYS: 90563386
* BNE: XX850174
* BnF: cb120218667 (data)
* CiNii: DA01143819
* GND: 12480361X
* ISNI: 0000 0004 0290 7343
* LCCN: n50005480
* LNB: 000226008
* NKC: xx0003298
* NTA: 069634327
* RERO: 02-A002976214
* SUDOC: 028369289
* VIAF: 66480008
* WorldCat: lccn-n50005480

 |
פירוש נוסף ערך זה עוסק בהתקבצות חיות. אם התכוונתם למשמעות אחרת, ראו עדר (פירושונים).
עדר של סוסים איסלנדים
עדרי הגנו הגדולים בסרנגטי.
עדר של פרות בהר שיפון שבגולן
**עדר** הוא התקבצות חיות מאותו מין, חיות בר או חיות בית.

המונח עדר נמצא בשימוש בדרך כלל ביחס ליונקים, ובמיוחד חברי קבוצת הפרסתנים, המפגינים בדרך כלל התנהגות זו. מונחים שונים נמצאים בשימוש לתיאור התנהגות של התקבצות מיני חיות אחרות, כך למשל התקבצות של טורפים מכונה להקה.

תופעת העדר בקרב חיות
--------------------

כאשר חיות נקבצות בעדר הן נוטות להתנהג באופן דומה (כך למשל, כולן נעות באותו כיוון בזמן נתון), אף שהדבר אינו נובע מתכנון מוקדם, או מתאום מודע ביניהן. תחת זאת כל חיה בוחרת בהתנהגות המתאימה להתנהגות רוב העדר, ייתכן שהתנהגות זו היא בדרך של חיקוי, או שרוב החיות מגיבות לאותן נסיבות חיצוניות. התנהגות של עדר מנוגדת להתנהגות של התקבצות יחידים שבה לכל יחיד, או לקבוצות מובחנות בתוך ההתקבצות, תפקיד ייחודי. כך למשל, בני אדם רבים מתקבצים ביחידות צבאיות או קבוצות ספורט, המדגימות תיאום בין היחידים המרכיבים את הקבוצה. התנהגות דומה נמצאת אף בקרב בעלי חיים אחרים, כגון חרקים החיים במושבות, המתאמים את התנהגותם באמצעות פרומונים.

סיבת התקבצות בעלי חיים היא אחת משאלות היסוד בתחום הסוציוביולוגיה. ביחס לפרסתנים אוכלי עשב ההשערה היא שמנגנון ההישרדות מפני טורפים הוא שמוביל להעדפה של התקבצות בעדר, על פני חיים כיחידים. בחיי העדר קיימת פשרה כיוון שמחד בעל חיים טורף עשוי להסס מלתקוף עדר, אולם מאידך עדר בעלי חיים מהווה מטרה גדולה וקלה יותר לזיהוי לטורפים. עם זאת, החיים בעדר יוצרים פיזור של הסיכון - אף אם טורף מתקיף את העדר, הסיכון לכל בעל חיים יחיד בעדר ליפול קורבן לתקיפה הוא פחות מאשר במצב שבו בעל החיים מסתובב במרעה כבודד.

עדרי חיות בית
-------------

חיות מבויותות מקובצות לעדר על ידי בני האדם המגדלים אותן כדי לאפשר גידול ושליטה נוחים יותר. התנהגותן בעדר עשויה להיות שונה מזו של עדר חיות בר מאותו מין, זאת כיוון שהרכב עדר חיות בית שונה מבחינת גיל החיות שבו, היחס בין הזוויגים, ועברן של החיות (המועד שבו החלו לחיות בעדר).

בעדרים מבויתים לפעמים נותנים בצווארה של בהמה אחת פעמון והיא מובילה את העדר כך שכל הבהמות מזהות את קול הפעמון ועוקבות אחרי הבהמה המובילה. בהמה כזו נקראת "משכוכית".

קישורים חיצוניים
----------------

ויקישיתוף מדיה וקבצים בנושא **עדר** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* GND: 4159591-9

 |
**פלזמת קווארקים-גלואונים** (באנגלית: **Quark-gluon plasma**) היא מצב צבירה של החומר שבו הקווארקים מופרדים מהגלואונים ואינם כלואים יחד בתוך ההאדרונים. שמה ניתן לה כהקבלה לפלזמה רגילה, שבה אטומים נייטרליים מבחינת מטען חשמלי מופרדים לאלקטרונים חופשיים וליונים, כלומר לחלקיקים בעלי מטען. באופן דומה, בפלזמת קווארקים-גלואונים, האדרונים כדוגמת פרוטונים ונייטרונים מופרדים לקווארקים וגלואונים.

פלזמת קווארקים-גלואונים יכולה להיווצר רק בתנאים קיצוניים של טמפרטורה גבוהה. משערים שתנאים כאלו התקיימו ביקום הקדום, כעשר מיקרו-שניות לאחר המפץ הגדול. ייתכן שהיא נמצאת גם בכוכבי קווארקים - כוכבים היפותטיים שנוצרים בגלעיני כוכבי נייטרונים מסיביים במיוחד.

ניסיונות ראשונים ליצור פלזמת קווארקים-גלואונים נעשו בשנות השמונים של המאה ה-20. הפלזמה נוצרה לראשונה בניסוי בשנת 2010 במאיץ LHC בטמפרטורה של כעשרה מיליוני מיליונים מעלות קלווין (1013). התנאים להיווצרות הפלזמה מתקיימים כאשר האנרגיה של היונים המתנגשים גבוהה מספיק. פלזמת קווארקים-גלואונים נוצרת לזמן קצר מאוד, והיא מתגלה רק באמצעות ניתוח מדוקדק של החלקיקים שנוצרים לאחר שהפלזמה מתקררת.

קישורים חיצוניים
----------------

ויקישיתוף מדיה וקבצים בנושא **פלזמת קווארקים-גלואונים** בוויקישיתוף
* אודות פלזמת קווארקים-גלואונים באתר של מאיץ RHIC

הערות שוליים
------------

1. ↑  ‏אבי בליזובסקי, ‏עוד נקודת ציון במאיץ ההדרונים הגדול LHC: חיקוי הרגע שלאחר המפץ הגדול, באתר "הידען", 09.11.10
**אנטון בלאז'יץ'** (בסרבו-קרואטית: **Antun Blažić**, בסרבית קירילית: **Антун Блажић**; ‏28 במאי 1916, גלובוצ'ץ, האימפריה האוסטרו-הונגרית - ספטמבר 1943, מארושבץ, סמוך לוואראז'דין, ממלכת יוגוסלביה הכבושה) היה פרטיזן יוגוסלבי חבר במפלגה הקומוניסטית של יוגוסלביה, אשר נהרג בקרבות לשחרור יוגוסלביה. ב-1951 זכה לעיטור גיבור יוגוסלביה.

קורות חייו
----------

אנטון בלאזיץ' נולד בכפר גלובוצ'ץ למשפחת חקלאים. הוא נמנה עם חוגי הנוער של המפלגה הקומוניסטית וב-1941 הפך לחבר המפלגה מן המניין. עם כיבוש יוגוסלביה על ידי גרמניה הנאצית וכינון מדינת קרואטיה העצמאית בשליטת האוסטאשה הצטרף בלאז'יץ' לכוחות הפרטיזנים של טיטו. הוא השתתף בקרבות נגד כוחות האוסטאשה ועסק בארגון יחידות פרטיזנים באזור ואראז'דין. בלאז'יץ' נמנה עם חברי המועצה האנטי-פאשיסטית העליונה של הפרטיזנים בקרואטיה. בספטמבר 1943 נקלעה יחידת הפרטיזנים שלו לקרב מול כוחות האוסטאשה. בלאז'יץ נפצע וכדי לא ליפול בשבי האוסטאשה, שם קץ לחייו ביריית אקדח עם הכדור האחרון שנותר לו.

ב-5 במאי 1951 העניק לו שליט יוגוסלביה יוסיפ ברוז טיטו את עיטור גיבור יוגוסלביה.

הערות שוליים
------------

1. ↑  "הקול" -ביטאון יהדות קרואטיה, גיליון 109, 2009, עמוד 38, אוחזר ב-22 באוגוסט 2009 (בקרואטית).

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 305598587
* WorldCat (עם VIAF): 305598587

 |
תפרחת ועלים
**קסלפיניה ברזיל** (שם מדעי: *Caesalpinia echinata*), מין עץ בינוני מהסוג *Caesalpinia* המתאפיין בגזע כתום אדום; על שמו נקראת מדינת ברזיל.

שימוש
-----

משמש, בין השאר, לבניית קשתות של כלי קשת והוא סוג העץ העיקרי למטרה זו. ניתן להפיק מן העץ צבע אדום בשם **ברזילין** (brazilin) אשר הופך בתהליך חמצון ל**ברזילאין** (brazilein). קשתות אשר נאמר כי נוצרו מ"עץ הפרנמבוקו" נוצרו למעשה מאותו העץ, כך שההבדל היחיד הוא שנאמר כי קשתות מעץ הפרנמבוקו נוצרות מהחלק הפנימי ביותר של העץ ולכן הן גם צפופות וקשות יותר, דבר שגורם לעלייה בביקוש לקשתות מסוג נדיר זה.

היסטוריה
--------

מקור השם במילה "בראסה" (brasa), אשר פירושו בפורטוגזית "גחלת" הניתן לו בשל גוונו האדום. חוקרים פורטוגזים נתנו לעץ את השם "פאו-ברזיל" (Pau-Brasil), מה שהוביל להורשת השם למדינת המוצא של העץ, ברזיל. השם "עץ הפרנמבוקו" ניתן על שם המדינה בצפון-מזרח ברזיל, פרנמבוקו.

במאה ה־15 ובמאה ה־16, היה עץ הברזיל בעל ערך רב וקשה להשגה באירופה. באסיה, נעשה בו מסחר בצורה של אבקה ונעשה בו שימוש בתור צבע אדום בתעשיית הטקסטיל היוקרתי כגון קטיפה אשר היה לו ביקוש גבוה בתקופת הרנסאנס. כשנווטים פורטוגזים גילו את השטח הקרוי כיום ברזיל ב־22 באפריל 1500, הם גילו מיד כי עץ הברזיל נמצא בשפע בחופים בעורפה של ברזיל, לאורך נהרותיה. תוך מספר שנים, החל מבצע קדחני ומאוד רווחי של כריתת עצי ברזיל רבים ושילוחם בספינות אשר הפך, בסופו של דבר, למונופול פורטוגזי.
המסחר הרווחי, המריץ אומות אחרות לנסות לקצור ולהבריח עצי ברזיל ממדינת ברזיל ואפילו להתקיף אוניות פורטוגזיות מלאות בעצי ברזיל על־מנת לגנוב את סחורתן. למשל, ניסיון משלחת צרפתית חסרת הצלחה, אשר אותה הוביל ניקולס דוראנד, סגן-אדמירל של בריטאני (אזור בצרפת) וראש שודדי ים ברשות המלך, אשר נערך ב־1555 לצורך הקמת קולוניה בריו דה ז'ניירו של היום עודדה חלקית בשל התועלת אשר יכולה לבוא מניצול כלכלי של עצי ברזיל.

ניצול מופרז של עצי ברזיל (משוער כי במאתיים השנים האחרונות מעל 50 מיליון עצים הושמדו) הוביל לבסוף לירידה ניכרת בכמות עצי הברזיל במאה ה־18, דבר שהוביל להתמוטטות פעילות כלכלית זו. כיום הזן למעשה נכחד ברוב אזורי המדינה: הוא מסווג כמין בסכנת הכחדה על ידי האיחוד הבינלאומי לשימור הטבע ומשאבי הטבע והעץ נמצא ברשימת האיבמה. ייתכן כי יוחרם המסחר בעצי ברזיל בעתיד הקרוב, דבר שיגרום לבעיה רצינית בתעשיית הקשתות לכלי הקשת הזקוקה לעץ זה. היוזמה הבינלאומית לשימור של פרנמבוקו, אשר חבריה, יצרני הקשתות הסומכים על עץ הפרנמבוקו למחייתם, עובדים קשה לשתילה מחדש של העצים. היוזמה תומכת בשימוש בעצים חלופיים לצורך ייצור קשתות ובו בזמן אוספת כסף לשתילת שתילי פרנמבוקו.

בברזיל הוכרז ה-3 במאי כיום עץ הברזיל.

קישורים חיצוניים
----------------

ויקישיתוף מדיה וקבצים בנושא **ברזיל** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* NCBI
* GBIF
* IPNI
* Tropicos
 |

הערות שוליים
------------

1. ↑  ברזיל באתר הרשימה האדומה של IUCN
**לאונרד א. לאודר** (באנגלית: **Leonard A. Lauder**, נולד ב-19 במרץ 1933) הוא איש עסקים ואיל הון יהודי-אמריקאי, בנה של אסתי לאודר ואחיו של רון לאודר. עומד בראש קונצרן הקוסמטיקה "אסתי לאודר" וחברות הבת שלה.

קורות חייו
----------

לאודר נולד בניו יורק לג'וזף ואסתי לאודר, והוא הבכור בין האחים לבית לאודר. הוא בוגר בית הספר וורטון למנהל עסקים באוניברסיטת פנסילבניה, למד גם בבית הספר למנהל עסקים של אוניברסיטת קולומביה ושירת בחיל הים האמריקני כקצין בדרגת סגן. ב-1958 הצטרף לניהול תאגיד הקוסמטיקה שהקימו הוריו, שבאותה עת עמד מחזור המכירות השנתי שלו על כ-800,000 $. לאודר פיתח את תחומי השיווק והמכירות בחברה ואת תחום המחקר והפיתוח, והקים מעבדת מחקר ראשונה במפעל. ב-1960 פתח עמדת מכירות של "אסתי לאודר" בחנות הרודס בלונדון, צעד שהיווה את יריית הפתיחה לשיווק בינלאומי חובק עולם והפך את המותג "אסתי לאודר" לשם מוכר בינלאומית.

בתקופת ממשלו של רונלד רייגן, כיהן לאודר כחבר בוועדה המייעצת של הבית הלבן למדיניות סחר ומשא ומתן. 

עד 1999 החזיק לאודר בתפקיד מנכ"ל רשת הקוסמטיקה "אסתי לאודר", והיום הוא יו"ר הדירקטוריון שלה. ב-2001 טבע את הביטוי מדד הליפסטיק שתיאר את העלייה במכירות מוצרי הקוסמטיקה בתקופת המיתון.

הוא היה נשוי לאוולין האוזנר-לאודר, ששימשה סגנית-נשיא בחברה עד פטירתה בדצמבר 2011. הונו נאמד ב-9 מיליארד דולר, והוא מדורג במאה השנייה ברשימת עשירי העולם של המגזין פורבס.

לאודר הוא אספן אמנות נלהב, בעיקר אמנות מודרנית, וידוע כתומך במוסדות אמנות ומוזיאונים. מגזין האמנות האמריקני "ARTnews" מדרג אותו (כמו גם את אחיו רון) בין עשרת אספני האמנות הגדולים בעולם. הוא מכהן כיו"ר חבר הנאמנים של מוזיאון ויטני לאומנות אמריקאית בניו יורק, ותומך גם במוסדות אקדמיה ובאוניברסיטאות.

הערות שוליים
------------

1. ↑

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987008195688005171
* BnF: cb14600631p (data)
* GND: 143098772
* ISNI: 0000 0001 0821 6955
* LCCN: n87875379
* NKC: xx0214035
* NTA: 266781802
* SELIBR: 380472
* VIAF: 160682625
* WorldCat: lccn-n87875379

 |
אין לבלבל עם אין לבלבל ערך זה עם הערך "גיגאנוטוזאורוס".

**גיגנטוזאורוס** (שם מדעי: ***Gigantosaurus***; מילולית: "לטאה ענקית", בעל שם דומה לתרופוד טורף ענק) הוא סוג של דינוזאור מקבוצת הזאורופודים שהתקיים ביורה העליון באנגליה. הסוג הוגדר בידי החוקר הארי סיילי ב-1869 והוא כולל מין יחיד - *Gigantosaurus megalonyx*, שפירושו: "טופר ענק" (שם אותו חולק עם העצלן הקרקע מגלוניקס). הזאורופוד לא קיבל קבוצה שיוכית אך ישנם חוקרים שהניחו שהוא קרוב לדמויי דיפלודוקיים.

הגיגנטוזאורוס נחפר בתצורות אבני חול בקרבת חוף היורה, בקיימברידג'שייר, אנגליה. השרידים שלו (שהגיעו ממספר מקורות), כללו חוליות זנב, גלילים של מפרקי אצבעות, זרועות ושוקיים ושכבה של אוסטאודרם ששימשה להגנה.

עם זאת כיום מתייחסים לסוג זה כסוג מבוטל עקב דמיון גדול לזאורופודים קרובים כמו הפלורוזאורוס (פרידריך פון הואנה) והאורניתופסיס (ריצ'רד ליידקר).

מספר ממצאים שלו הועברו לסוגי זאורופודים אחרים כמו: טורניאריה, ג'ננסיה ובארוזאורוס.

קישורים חיצוניים
----------------

הערות שוליים
------------

1. ↑  F. v. Huene. 1909. Skizze zu einer Systematik und Stammesgeschichte der Dinosaurier [Sketch of the systematics and origins of the dinosaurs]. Centralblatt für Mineralogie, Geologie und Paläontologie 1909:12-22
2. ↑  Lydekker, R. (1888). Catalogue of the Fossil Reptilia and Amphibia in the British Museum (Natural History). Part I. Containing the Orders Ornithosauria, Crocodilia, Dinosauria, Squamata, Rhynchocephalia, and Proterosauria. British Museum (Natural History):London, 1-309.
**גיגיה** (ביוונית: **Γυγαίη**; סוף המאה ה-5 ותחילת המאה ה-4 לפנה"ס) הייתה נסיכה מוקדונית מהשושלת הארגאידית. בתו של אמינטס הראשון, מלך מוקדון ואחותו של אלכסנדר הראשון, מלך מוקדון.

בשנת 511 לפנה"ס (או 512), רצח אחיה אלכסנדר מספר שליחים של דריווש הראשון מלך פרס, משום שהללו התנהגו בגסות במהלך סעודה שערך לכבודם אביהם. הפרסים הקימו ועדת חקירה כדי לבדוק את הפרשה, אולם אלכסנדר הצליח להשתיק אותם באמצעות שוחד שהעניק לראש החוקרים בובריס בן מגבזוס. כחלק מהשוחד, נישאה גיגיה לבובריס.

מתיאורו של הרודוטוס את הפרשה, משתמע שהנישואים בין גיגיה לבובריס אורגנו בידי אלכסנדר, אולם בשלב זה הוא היה עדיין נסיך הכתר בלבד, כך שהגיוני יותר להניח שאמינטס היה זה שהשיא את בתו. ידוע שלגגיגיה ובובריס היה בן, שגיגיה קראה לו אמינטס על שם אביה. הרודוטוס כותב שאותו בן מונה בידי חשיארש הראשון למושל העיר אלבנדה בפריגיה, אולם ככל הנראה הוא מתכוון לעיר אלבנדה בקאריה.

הערות שוליים
------------

1. ↑  Joseph Roisman,Ian Worthington. "A companion to Ancient Macedonia" John Wiley & Sons, 2011. מסת"ב 144435163X pp. 343-345
2. ↑  הרודוטוס, ספר חמישי, 17-21.
3. ↑  Elizabeth Donnelly Carney, **Women and Monarchy in Macedonia**, University of Oklahoma Press, 2000 p. 16
4. ↑  הרודוטוס, ספר שמיני, 136.
5. ↑  אלכסנדר שור, **כתבי הרודוטוס**, הוצאת ראובן מס, תרצ"ה. עמ' 237 הערה 2.
**רומן פִּיקָרֶסְקי** הוא סוגה (ז'אנר) ספרותית, אחת הצורות המוקדמות של הרומן. גיבור הרומן הפיקרסקי היה בדרך כלל נווד הרפתקן בן השכבות הנמוכות (בספרדית: pícaro). הגיבור נסחף ממקום למקום, ומסביבה חברתית אחת לאחרת, בקצב עלילה מהיר ורב תהפוכות. אופייני לסוגה שימוש בהומור ובכלים סאטיריים, כאשר הרפתקאותיו הרבות של הגיבור מספקות הזדמנות ללעוג למגוון תופעות חברתיות ואף אירועים פוליטיים. מאפיין שכיח נוסף הוא צירופי מקרים בלתי סבירים: דמויות שבות ומופיעות בעלילה, מכוח המקרה ובניגוד להסתברות.
מאפייני הסוגה קיימים גם בספרים שאינם תואמים לדפוסים המובהקים שלו, ושם התואר "פיקרסקי" יכול לתאר גם יצירות שאינן משתייכות לז'אנר הרומן הפיקרסקי בהגדרתו הצרה.

התפתחות הרומן הפיקרסקי כסוגה
----------------------------

שער הספר "חיי לסאריו דה טורמס" מ-1554, שיש הרואים בו את הרומן הפיקרסקי הראשון
ראשיתו של הרומן הפיקרסקי המובהק בספרד והוא שגשג בספרות האירופית במאות  ה-17 וה-18.

"גוסמאן מאלפראצ'ה", Guzmán de Alfarache, מאת מתאו אלמן, שיצא לאור ב-1599, הוא הרומן הפיקרסקי הראשון, שאין מחלוקת לגבי שייכותו לסוגה. אלמנטים פיקרסקיים היו קיימים קודם לכן, ויש הטוענים שרומנים אחרים, כ"לסריו איש טורמס״, Lazarillo de Tormes, מ-1554, קדמו לאלמן. במאה ה-17 התפשט הרומן הפיקרסקי בארצות נוספות וזכה לחיקויים. רומן חשוב בז'אנר, שנכתב מחוץ לספרד, הוא "ההרפתקן זימפליציסימוס", Der abenteuerliche Simplicissimus, מאת הנס יאקוב כריסטופל פון גרימלסהאוזן הגרמני, שנכתב ב-1668 ומתאר את ההרס ששרר בעקבות מלחמת שלושים השנים. 

בצרפת ובאנגליה התפרסמו יצירות שדמו לרומנים הפיקרסקיים, אך לא התאימו לכל דרישות הז'אנר כפי שהיה מקובל בספרד. הרומנים בצרפתית היו למעשה סיפורי הרפתקאות אריסטוקרטיים, בניגוד לדרישה שהגיבור יהיה טיפוס עממי. באנגליה, רומנים כמו מול פלנדרס של דניאל דפו (1722) או קורות טום ג'ונס מאת הנרי פילדינג (1749) חסרו את ממד הגאולה הדתית של הגיבור, שהיה מחייב ברומנים הפיקרסקיים הספרדיים והגרמניים: אלה לא הסתפקו בגלגוליו של הגיבור ובלעג חברתי אלא חתרו גם להנחיל לקח מוסרי. השינוי העובר על מול פלנדרס הוא במעמדה הכלכלי, ולא באופייה המוסרי והדתי.

מאפיינים פיקרסקיים בספרות
-------------------------

מלבד היותה שם של סוגה מובחנת, המילה "פיקרסקי" מתארת טכניקה ספרותית שבה אנטי-גיבור נודד חווה הרפתקאות רבות ובלתי סבירות בקצב התרחשויות מהיר. יצירות פיקרסקיות במובן זה היו שכיחות בספרות עד עליית הרומן הריאליסטי במאה ה-19, ובין הבולטות שבהן אפשר לציין את יצירותיו של הנרי פילדינג, את קנדיד של וולטר ואת הרפתקאות האקלברי פין של מארק טוויין. קווים פיקרסקיים אפשר למצוא גם בספרות המאה ה-19 ובספרות זמננו, למשל ב"נפשות מתות" של ניקולאי גוגול, או ב"מדריך הטרמפיסט לגלקסיה" של דאגלס אדמס. גם יצירות אמנות מתחומים אחרים אפשר לתאר כפיקרסקיות: סרג'יו לאונה מגדיר כך את ז'אנר מערבוני הספגטי. בספרות הישראלית בת זמננו נודע ספרו של חיים גורי "הספר המשוגע" כסיפור פיקרסקי.

קישורים חיצוניים
----------------

ויקישיתוף מדיה וקבצים בנושא **רומן פיקרסקי** בוויקישיתוף
* רומן פיקרסקי, באתר אנציקלופדיה בריטניקה (באנגלית)
* ספרות פיקרסקית, דף שער בספרייה הלאומית
* דוד גורביץ' ודן ערב, הערך "פיקרסק", באתר אנציקלופדיה של הרעיונות

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007548401305171
* GND: 4052234-9
* LCCN: sh85101920
* NDL: 00574155
* NKC: ph136576

 |
**רוּמֶן גֶאוֹרְגִיֶיב רָאדֶב** (בבולגרית: **Румен Георгиев Радев**; נולד ב-18 ביוני 1963 בדימיטרובגראד, הרפובליקה העממית הבולגרית) הוא פוליטיקאי בולגרי, המכהן כנשיאה החמישי של בולגריה.

קורות חייו
----------

רומן ראדב נולד בדימיטרובגראד ב-1963. ב-1987 התגייס לשורות חיל האוויר הבולגרי כטייס קרב ומילא שורה ארוכה של תפקידים. בין 2014 ל-2016 כיהן כמפקד חיל האוויר בדרגת גנרל מאיור.

לאחר תום שירותו, התמודד ראדב בבחירות לנשיאות כמועמד עצמאי, בתמיכת המפלגה הסוציאליסטית וגבר בסיבוב השני על **צֶצְקָה צָצֶ'בָה** אשר התמודדה מטעם מפלגת השלטון: אזרחים למען פיתוח אירופי של בולגריה בראשות בויקו בוריסוב. הוא החל את כהונתו ב-22 בינואר 2017 והחליף את הנשיא היוצא רוסן פלבנלייב. ראדב ידוע בעמדותיו הפרו-רוסיות המובהקות ובקשריו עם חוגי משטרו של ולדימיר פוטין.

בעקבות תוצאות הבחירות התפטרה ממשלת בולגריה ובראשה בויקו בוריסוב ובמרץ 2017 נערכו בחירות כלליות במדינה, ובעקבותיהן חזר בויקו בוריסוב לכהן כראש הממשלה בכהונתו השלישית. הוא דובר בולגרית, רוסית ואנגלית.

בנובמבר 2021 נערכו בבולגריה בחירות לפרלמנט ולנשיאות. רומן ראדב הביס את יריבו אטאנאס גרג'יקוב וזכה לכ-67 אחוזים מקולות הבוחרים ונבחר לתקופת כהונה נוספת.

קישורים חיצוניים
----------------

ויקישיתוף מדיה וקבצים בנושא **רומן ראדב** בוויקישיתוף
* אלכס נירנבורג, כמו קוביות דומינו: הסוציאליזם שב ועולה במזרח אירופה, באתר nrg‏, 14 בנובמבר 2016

הערות שוליים
------------

1. ↑  מקורב לרוסיה זכה בבחירות לנשיאות בולגריה וגרם להתפטרות הממשלה, באתר וואלה!‏, 14 בנובמבר 2016.
2. ↑  Bulgaria's PM resigns after party defeated in presidential election, באתר cbc news (באנגלית).

|  |  |  |
| --- | --- | --- |
| **הקודם**:**רוסן פלבנלייב** | **נשיאי בולגריה** 22 בינואר 2017 - | **הבא**: |

|  |  |
| --- | --- |
| בקרת זהויות עריכת הנתון בוויקינתונים | 
* GND: 1125413557
* ISNI: 0000 0004 9797 0109
* LCCN: n2017067882
* VIAF: 683148753720141320008
* WorldCat: lccn-n2017067882

 |
**שיר לבו** (נולדה ב-25 ביוני 1988) היא כדורגלנית עבר ישראלית, ששיחקה בעמדת הבלמית בליגת המכללות בארצות הברית, בליגת העל ובנבחרת ישראל.

תחילת הקריירה
-------------

לבו נולדה בתמרת, הבת הקטנה במשפחה לאחר ארבעה אחים. מגיל צעיר עסקה בספורט והצטרפה לראשונה לקבוצת טבעון בשנת 2003 ובה גם שיחקה בשתי העונות הבאות במסגרת ליגת הנשים. בסוף 2006 התגייסה על תקן ספורטאית מצטיינת, ושירתה כפקידה בשלישות פיקוד העורף.

במהלך שירותה הצבאי הצטרפה למכבי חולון והייתה חלק מההרכב הפותח של הקבוצה, וחלק משמעותי בתוארי הקבוצה. עם המועדון זכתה בשלושה דאבלים רצופים ועוד גביע בעונת 2009/2010.

מכללת מרטין מטודיסט קולג'
-------------------------

לאחר שירותה הצבאי, עברה לבו לארצות הברית לשחק בליגת המכללות. במהלך שנים אלו במכללת מרטין מתודיסט קולג' (Martin Methodist College) בלטה לבו ביכולותיה המנהיגותיות ומתן הביטחון לשחקניות בקבוצה, ועל כן מונתה לקפטנית בשתי העונות האחרונות שלה בקולג'.

בשנת 2010 נכללה בנבחרת השחקניות הראשונה של המחוז TranSouth all-conference first team, ונבחרה לשחקנית ההגנה המצטיינת של השבוע (TSAC scholar athlete).

בשנת 2011 נבחרה לבלמית המצטיינת של הקבוצה, לאחר שהובילה את הגנת הקבוצה ל-7 שערי חובה בלבד לאורך העונה כולה.

בשנת 2012 הבקיעה את שערה הראשון בקבוצה במשחק גמר המחוז, ונבחרה שוב לשחקנית ההגנה המצטיינת של השבוע (TSAC scholar athlete).

לאחר סיום לימודיה במכללה, נשארה לבו בארצות הברית ושימשה כעוזרת מאמן בקבוצת כדורגל הנשים של קולג' קומברלנד יוניברסיטי.

חזרה לארץ והמשך הקריירה בליגת העל
---------------------------------

לאחר שובה לארץ, חזרה לבו למועדון מכבי חולון לעונת 2014/2015.

את עונת 2015/2016, עונת הפרישה שלה, עשתה במועדון מ.ס קריית גת, והיוותה בורג משמעותי בזכיית הקבוצה לראשונה בגביע המדינה.

בנבחרות ישראל
-------------

לבו שיחקה 7 משחקים בנבחרת הנערות עד גיל 19 החל מ-2005. את הופעת הבכורה בנבחרת הבוגרת ערכה ב-2007 במשחק מול נבחרת אוסטריה. לבו רשמה בשורות הנבחרת 7 הופעות כאשר הופעתה האחרונה הייתה ב-2016 מול נבחרת אסטוניה.

חיים אישיים
-----------

לבו התחתנה עם חנוך שחף בשנת 2016 ונולדו להם שני ילדים, אביתר ואדר. היא בעלת תואר ראשון בפסיכולוגיה, וכיום עובדת כמאמנת מנטלית. היא עבדה בין יתר עם קבוצת כדורסל הנשים של מכבי חיפה ועם מחלקת הנוער של מכבי חיפה. כמו כן, היא מאמנת אישית לספורטאיות וספורטאית במגוון ענפי ספורט. בנוסף, לבו עובדת עם נוער בסיכון כרכזת דירות.

לבו היא אחותו הקטנה של השחקן לירון לבו.

תארים
-----

### מכבי חולון

* אליפות המדינה: (3) - 2006/2007, 2007/2008, 2008/2009
* גביע המדינה: (4) - 2006/2007, 2007/2008, 2008/2009, 2009/2010

### מרטין מתודיסט קולג'

* אליפות מחוז: (4) - 2009/2010, 2010/2011, 2011/2012, 2012/2013

### מ.ס. קריית גת

* גביע המדינה: (1) - 2015/2016

קישורים חיצוניים
----------------

* פרופיל, באתר Soccerdonna (בגרמנית)
* פרופיל באתר ההתאחדות לכדורגל בישראל
* סטטיסטיקה של שיר לבו בליגת המכללות באתר הסטטיסטיקה הרשמי של NAIA (באנגלית)

הערות שוליים
------------

1. ↑  שיר לבו בסגל הקבוצה במכללה בעונת 2011/12 באתר המכללה (באנגלית)
2. ↑  שיר לבו בסגל הקבוצה במכללה בעונת 2012/13 באתר המכללה (באנגלית)
3. ↑  שיר לבו כחלק מסגל האימון בעונת 2013/14 באתר הקולג' (באנגלית)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"שיר לבו"**.
פירוש נוסף ערך זה עוסק בסוג שיר. אם התכוונתם לשירים ששמם "שיר עבודה", ראו שיר עבודה (פירושונים).
**שיר עבודה** הוא שיר קבוצתי המושר במהלך עבודה פיזית ומשעממת החוזרת על עצמה. שירי עבודה מפיגים את השעמום ומזרזים את הפועלים בשעת עבודה קשה ומונוטונית, וכן יוצרים תיאום של המלאכה לפי מקצבי השירים. משום כך, השירים מותאמים בדרך כלל לקצב של תנועות הגוף של העובדים (למשל, חתירה במרץ, קציר).

שירי עבודה מביאים גם לפיתוח תחושת קרבה ושותפות בקרב העובדים. ברוב המקרים, השירים הללו מועברים בעל פה והמילים בהם אינן קבועות, אלא ניתנות להתאמה על פי אלתורי הזמרים. המוזיקה מושרת בדרך כלל במקהלה לצד זמר המוביל את השירה.

מקורם של שירי העבודה הקדומים הידועים לנו כיום, הוא ממצרים העתיקה. דוגמה לשיר עבודה קצר שהשתמר במקרא הוא "שירת הבאר" בספר במדבר כא:

> 
> אָז יָשִׁיר יִשְׂרָאֵל אֶת הַשִּׁירָה הַזֹּאת: עֲלִי בְאֵר - עֱנוּ לָהּ.  
> 
> בְּאֵר חֲפָרוּהָ שָׂרִים, כָּרוּהָ נְדִיבֵי הָעָם, בִּמְחֹקֵק בְּמִשְׁעֲנֹתָם וּמִמִּדְבָּר מַתָּנָה.
> 
> 
> 
> — במדבר כא, טז-כ
> 

חוקרי מקרא שונים, ביניהם הרמן גונקל, מזהים שירים רבים נוספים במקרא כשירי עבודה שנוגנו בזמן הקציר והבציר.

המבנה החברתי הייחודי בארצות הברית ותרבות העבדים בה הביאו ליצירת ז'אנרים ייחודיים של שירי עבודה כגון ג'אז ובלוז, שהשפיעו על המוזיקה של המאה ה-20. ניתן למצוא דוגמה יפה של שיר עבודה דרום אפריקאי בתחילת הסרט "אחי, איפה אתה?" של האחים כהן, בביצוע של זמר הג'אז ג'יימס קרטר לשיר "פו לזרוס" (Po Lazarus). שיר עבודה נוסף שהתפרסם בזכות הביצוע של הארי בלפונטה הוא השיר הג'מייקני "Banana Boat Song".

שירי עבודה עבריים
-----------------

בין שירי העבודה העבריים הידועים בעת החדשה:

* "שיר העבודה והמלאכה" - מילים:חיים נחמן ביאליק, לחן: נחום נרדי
* "במחרשתי" - מילים ולחן: אליקום צונזר
* "שיר עבודה" ("יה חי לי לי הה עמלי") - מילים: נח שפירא, לחן עממי
* "שיר הכביש" ("הך פטיש") - מילים: נתן אלתרמן, לחן: דניאל סמבורסקי
* "שיר הנמל" - מילים: לאה גולדברג, לחן: רבקה לוינסון
* "אנו נהיה הראשונים" - מילים: יוסף הפטמן, לחן עממי

קישורים חיצוניים
----------------

* שיר עבודה, באתר אנציקלופדיה בריטניקה (באנגלית)
* שירי עבודה, דף שער בספרייה הלאומית

הערות שוליים
------------

1. ↑  שיר עבודה, באתר זמרשת
2. ↑  שיר הכביש, באתר זמרשת
3. ↑  שיר הנמל, באתר זמרשת
4. ↑  אנו נהיה הראשונים, באתר זמרשת

| זמרה, שירים וכתיבה |
| --- |
| סוגי שיר | שיר תשובה • שיר אמנותי • בלדה (בלדת הוצאה להורג • בלדת רצח • בלדה סנטימנטלית) • שיר מכונית • שיר ילדים (שיר מדורה • שיר מצטבר • שיר שחוזר על עצמו) • מזמור חג המולד (שיר הציפייה) • שיר שתייה • להיט (להיט רדום • להיט קיץ) • שיר רשימה • שיר אהבה (שיר לפידים • שיר פרידה) • שיר גימיק (שיר שטותי) • שיר להג • שיר פשוט (ניגון מזמור) • שיר פוליטי או מהפכני (שיר קמפיין • שיר חופש • שיר מחאה • שיר מלחמה) • שיר מחזמר (שיר "אני רוצה") • שיר חותם • שיר ספורטיבי (שיר קרב • שיר כדורגל) • שיר נושא • שיר טרגדיה • שיר עבודה (סי שאנטי) |
| סוגי זמרה | א-קפלה • שירה בחדר הרחצה • טכניקה מורחבת (שירה גרונית • שירת צלילים עיליים) • שירה עילאית • ראפ • שירת סקאט • שירה מתוזמנת • שירה בציבור (קריוקי • ליפ סינק) • כלי הקשה קוליים (ביטבוקס) |
| ערכים קשורים | מחזור שיר • מבנה השיר |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007566068805171
* BnF: cb119570237 (data)
* GND: 4139349-1
* LCCN: sh85148159
* NDL: 00569602

 |
**צפעון חזירי מקורנן** (שם מדעי: *Porthidium nasutum*) הוא מין של צפע החי בטבע ממקסיקו ולאורך אמריקה המרכזית עד לצפון אמריקה הדרומית. אפו מזכיר מעט חוטם של חזיר. לנחש זה אין תת-מינים מוכרים.

מאפיינים
--------

אלו נחשים קטנים יחסית שאורכם 40-60 ס"מ בממוצע כאשר הנקבות גדולות במעט מהזכרים. נחשים אלו חיים ביער וניזונים מטרף קטן מהם. צבעם ורוד עד צהבהב עם רצועות חומות. בין העיניים לנחיריים ישנן גומות החשות בחום של חיות אחרות מה שעוזר לנחש לכוון ולהתביית על טרפו - יונקים, ציפורים קטנות וזוחלים. הצפעון ארסי מאוד אך בדרך כלל נמנע ממגע עם האדם. כפי ששמו מרמז הצפעון בעל חוטם הפונה מעלה ומזכיר חזיר והוא גם בעל "קרניים" מסביב לעיניו.

נחשים אלה נמצאים רק ביערות גשם עד לגובה 900 מטר. הם חיים בין הענפים או על קרקע היער ויוצאים בעיקר בשעות החשיכה.

מצב השימור של נחשים אלה הוא ללא חשש, אך כריתת היערות עלולה בעתיד לפגוע בהם ובטרפם.

קישורים חיצוניים
----------------

ויקישיתוף מדיה וקבצים בנושא **צפעון חזירי מקורנן** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ADW
* ITIS
* NCBI
* GBIF
 |

* צפעון חזירי מקורנן, באתר reptile-database

הערות שוליים
------------

1. ↑  צפעון חזירי מקורנן באתר הרשימה האדומה של IUCN
**צפרדע האחו** (שם מדעי: ***Lithobates pipiens***) היא מין של צפרדע ממשפחת הצפרדעיים החיה באמריקה הצפונית ושייכת לסוג ליטובטס. הצפרדע היא הדו-חיים הלאומי של ורמונט ומינסוטה.

תיאור
-----

צפרדע זו מגיעה לאורך ממוצע של 11 ס"מ, גדולה יחסית למשפחתה והיא בעלת עור לח בצבע ירוק בהיר עד חום ולבן מלמטה כשצידי הגוף, הגב והפנים עד העיניים אפורים-ורודים. הראשן בעל גוונים חומים כהים עד שחור ובעלי כתמים בהירים מלמטה.

תפוצת הצפרדע משתרעת בצפון ממפרץ הדסון וימת העבדים הגדולה שבקנדה ובארצות הברית מדרימים עד לניו מקסיקו וקנטקי. אוכלוסייה של הצפרדע מצויה גם בפנמה אך היא מבודדת משאר האוכלוסיות. אוכלוסיות אחרות של הצפרדע נפגעו במספר אזורים וחלה ירידה הדרגתית בתפוצתם, בין השאר עקב זיהומים וייבוש ביצות.

הצפרדע שוכנת עד לגובה 3,000 מטר מעל פני הים במקווי מים עומדים כמו בריכות, ביצות ובנחלים בגדות יערות ולעיתים נמצאת גם בפארקים עירוניים. הצפרדע שוכנת סמוך למים הרדודים העשירים בצמחייה ובהם מטילה את ביציה, לעיתים מעל 6,500 ביצים.

הצפרדעים הבוגרות טורפות בעיקר של חרקים ושאר פרוקי רגליים אך הפרטים הגדולים יכולים לטרוף גם צפרדעים אחרות, ציפורים ואף נחשי בירית קטנים ובתקרית אחת נתפסה צפרדע שצדה עטלף. בתורה הצפרדע נטרפת בידי עופות מים, נחשים, דביבונים ובידי צפרדעים אחרות והם אף נאכלות בידי אנשים.

קישורים חיצוניים
----------------

ויקישיתוף מדיה וקבצים בנושא **צפרדע האחו** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ITIS
* NCBI
* GBIF
 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007563117305171

 |



1. ↑  צפרדע האחו באתר הרשימה האדומה של IUCN
אברציה כרומטית בעדשה בודדת גורמת למרחק מוקד שונה עבור כל אורך גל
**דובלט אפוכרומטי** או **עדשה אפוכרומטית** היא עדשה המתקנת את האברציה הכרומטית בצורה טובה יותר מאשר עדשה כרומטית רגילה.
בעיה זו נפוצה בעיקר בטלסקופים המכילים עדשות גדולות כך שהאברציה חזקה, ובמערכות אופטיות בהן משתמשים לעבודה עם טווח גדול של אורכי גל, כגון מצלמות.

עקרון פעולה
-----------

הפתרון הרגיל של **עדשה אכרומטית** הוא מיקום שתי עדשות זו אחרי זו כך שכל אחת נותנת אברציה כרומטית אחרת אבל הופכית, כלומר עדשה אחת נותנת לאדום מרחק מוקד רחוק מהכחול בעוד השנייה נותנת לאדום מרחק מוקד קצר יותר מהכחול, כך שאחרי העדשה מרחקי המוקד זהים (בדרך כלל לצבעים כחול ואדום) ומתלכדים במישור אחד.

ב**עדשה אפוכרומטית** הקרניים משלושה צבעים מתלכדות למישור אחד (ולא רק שני צבעים קיצונים - אלא בדרך כלל לאדום, ירוק וכחול). פונקציית האברציה היא פונקציה חלקה ולכן ניתן לאחד שלושה צבעים למישור אחד בניגוד לפונקציית קיצון בעדשה הכרומטית. היצור של עדשה זו מצריך שימוש בזכוכית מפזרת מיוחדת ויקרה. בין שכבות הזכוכית מכניסים נוזל מיוחד ליצור את הפיזור הרצוי. התיקון בעדשה זו הוא עד סדר גודל קטן יותר מעדשה כרומטית בעלת נתונים זהים (מרחק מוקד ומפתח נומרי). כמו כן, האברציה הספרית מתוקנת טוב יותר מעדשה כרומטית רגילה.

ראו גם
------

* עדשה אכרומטית
* טלסקופ שובר-אור

קישורים חיצוניים
----------------

* Dpreview's Chromatic Aberration related page
**מייבל, נסיכת אוראניה-נסאו** (בהולנדית: **Prinses Mabel van Oranje-Nassau**; נולדה ב-11 באוגוסט 1968) היא אלמנתו של יוהאן-פריסו, נסיך אוראניה-נסאו.

ביוגרפיה
--------

### ראשית חייה

מייבל מרטין לוס נולדה ב-11 באוגוסט 1968 בדרום הולנד, כבכורה מבין שתי בנות, כשהייתה בת תשע נפטר אביה ובשנת 1984 נישאה אמה בשנית למנהל בחברת רבובנק, היא אימצה את שם משפחתו של אביה החורג וב-1982 נולדה אחותה למחצה.

היא למדה מדעי המדינה וכלכלה ובשנת 1993 היא סיימה תואר. במהלך לימודיה היא ביצעה התמחות באומות המאוחדות ובמשרד החוץ ההולנדי. היא גם הייתה פעילה למען זכויות אדם והייתה נוכחת בין הקהל באולם בהסכם דייטון. בנוסף להולנדית היא דוברת באופן שוטף אנגלית וצרפתית.

ב-1994 היא נמנתה מבין המייסדים של "המועצה האירופאית לשלום בבלקן" (European Action Council for Peace in the Balkans) ארגון לא ממשלתי הנאבק למען שלום ויציבות במדינות הבלקן ובין חברי הארגון נמנה ואלרי ז'יסקר ד'אסטן. ב-1995 היא הייתה גם מייסדת שותפה של הסניף ההולנדי של עמותת "ילד מלחמה" העוסקת במתן סיוע לילדים החיים באזורי קרבות ומלחמות.

### משפחתה

בשנת 2003 התארסה מייבל עם יוהאן-פריסו, נסיך אוראניה-נסאו, דבר אשר עורר מחלוקות בציבור, מכיוון שמייבל קיימה בעבר מערכת יחסים עם סוחר סמים הולנדי, אף שלדבריה היא לא ידעה על עיסוקו הפלילי. מאחר שהיא לא מסרה בתחילה מידע מלא עליה – ואולי בשל בקשת בני הזוג – החליטה ממשלת הולנד שלא לבקש מהפרלמנט לאשר את הנישואים, כנדרש בחוק. בעקבות זאת איבד הנסיך את מקומו בתור הירושה לכס המלוכה ההולנדי. לזוג נולדו שתי בנות – הנסיכה לואנה (ילידת 2005) והנסיכה זאריה (ילידת 2006). המשפחה התגוררה בשכונת קיו בלונדון שבבריטניה.

ב-17 בפברואר 2012, במהלך חופשת סקי באתר לך אם ארלברג (Lech am Arlberg) באוסטריה, גלש בעלה מחוץ למסלולי הסקי המסומנים (off piste), נקלע למפולת שלגים ונקבר תחתיה. הוא חולץ לאחר כ-25 דקות, עבר החייאה שנמשכה 50 דקות והוטס לבית חולים באינסברוק. עקב מחסור בחמצן נגרם לו נזק מוחי חמור והוא שקע בתרדמת. במרץ 2012 הועבר לשיקום בבית החולים ולינגטון בלונדון. לאחר שהגיע בהדרגה למצב הכרה מינימלי (minimally conscious state), הוחזר להולנד ביולי 2013 ושוכן בארמון המלכותי האוס טן בוש (Huis ten Bosch) בהאג, וב-12 באוגוסט 2013 הוא נפטר בהאג עקב סיבוכים מהפגיעה שנגרמה לו.

קישורים חיצוניים
----------------

ויקישיתוף מדיה וקבצים בנושא **מייבל, נסיכת אוראניה-נסאו** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* GND: 129611964
* ISNI: 0000 0000 7870 3137
* LCCN: no2007131443
* NTA: 255948905
* VIAF: 17015606
* WorldCat: lccn-no2007131443

 |
**צפעון דקל ג'ויפרו** (שם מדעי: ***Bothriechis guifarroi***) הוא מין של נחש ארסי מהסוג צפעון דקל המצוי רק ביערות הונדורס. נחש זה התגלה ב-2010 בפארק השימור טקסיגואט (Texiguat Wildlife Refuge) שבאטלנטידה, צפון הונדורס ותואר ב-2013. הוא קרוי על שם פעיל הסביבה ההונדורי מריו ג'ויפרו (Mario Guifarro), אשר נרצח בידי טרוריסטים ב-2007 במזרח הונדורס.

מעריכים שהוא התפצל בזמן האחרון ממיני צפעון דקל דומים כמו *Bothriechis lateralis* ו-*Bothriechis nigroviridis*, החיים במספר הרים בקוסטה ריקה ופנמה. הנחש חי ביער עננים בגובה 1,050 עד 1,450 מ' והוא פעיל יום.

בדומה למרבית הצפעונים הוא בעל קשקשים ירוקים בהירים בעלי רצועות בולטות, בטן צהובה וראש רחב יחסית. הוא בעל ראייה טובה ומסוגל לזקוף את ראשו כדי לחפש טרף או אויבים. האורך בו נמדד פרט בוגר הוא 734 מ"מ.

לא ידוע על מצב שימורו של נחש זה אך מאחר שהוא ידוע רק מתגליות בודדות בהונדורס הוא נאסר לגידול או לציד.

קישורים חיצוניים
----------------

ויקישיתוף מדיה וקבצים בנושא **צפעון דקל ג'ויפרו** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* ITIS
* NCBI
* GBIF
 |
**ינאי טויסטר** (נולד ב-1977) הוא אמן ישראלי, אוצר, חוקר ומרצה במכללת שנקר.

ביוגרפיה
--------

ינאי טויסטר נולד בקיבוץ יזרעאל. בעל תואר ראשון באמנות, בצלאל אקדמיה לאמנות ועיצוב, ותואר שני באמנות בהנחייתו של אלן סקולה ב-CalArts, לוס אנג'לס. כתב את עבודת הדוקטור שלו, "צילום מתכריכי טורינו למכונת טיורינג", באוניברסיטת סידני, אוסטרליה. טויסטר הוא מרצה בכיר בבית הספר לאמנות רב-תחומית שנקר ומאז שנת 2017 מכהן כראש היחידה להיסטוריה ופילוסופיה של האמנות, העיצוב והטכנולוגיה בפקולטה לעיצוב ע״ש עזריאלי בשנקר. טויסטר הוא בוגר תוכנית מובילים באקדמיה מטעם המל״ג בשיתוף קרן אדמונד דה רוטשילד.

עבודותיו של טויסטר הוצגו בתערוכות יחיד וקבוצתית בישראל ומחוצה לה, בין היתר בגלריה Sandroni Rey בלוס-אנג'לס, גלריה דביר בתל אביב, Kunsthalle לוצרן שווייץ, המשכן האירופי לצילום (MEP) פריז, התערוכה הבינלאומית ה-11 לארכיטקטורה בביאנלה של ונציה, מוזיאון מוזיאון תל אביב לאמנות, מוזיאון הרצליה לאמנות עכשווית, מוזיאון ה-Maxxi ברומא והמוזיאון לצילום בברלין.

בין התערוכות שאצר: "+מחסן" בגלריה בצלאל, The Light Show ו-The City Show במרכז לאמנות עכשווית בתל אביב. בשנים האחרונות הוא מפרסם באופן קבוע טקסטים בקטלוגים ובכתבי עת אקדמיים (וביניהם: Philosophy of Photography, CITAR, Photographies, Journal of Visual Art Practice, מפתח ותיאוריה וביקורת).

ספרו צילום מתכריכי טורינו למכונת טיורינג יצא לאור בשנת 2020 בהוצאת אינטלקט (אוניברסיטת שיקגו).

גלריה
-----

|  |
| --- |
| * 
* 
* 
* 
* 
 |

קישורים חיצוניים
----------------

ויקישיתוף מדיה וקבצים בנושא **ינאי טויסטר** בוויקישיתוף
* אתר האמן: www.yanaitoister.com
* 
* 

|  |  |
| --- | --- |
| בקרת זהויות עריכת הנתון בוויקינתונים | 
* ICIA: 279267
* NLI: 987007311247605171
* GND: 1147298254
* ISNI: 0000 0003 6960 8818
* LCCN: no2013034769
* RKD: 370405
* VIAF: 247893393
* WorldCat: lccn-no2013034769

 |
**מצר פנולה** (באנגלית: **Penola Strait**) הוא מצר ים בארכיפלג וילהלם, באזור ארץ גרהאם, שבאנטארקטיקה.

אורכו של המצר 20 קילומטרים, ורוחבו הממוצע 3.7 קילומטרים.

המצר מפריד בין איי ארגנטינה, איי פטרמן, והאי הובגארד, לבין החוף המערבי של ארץ גרהאם, שבין כף קלוס וכף טאקסן.

היסטוריה
--------

### גילוי המצר

הראשונים שהפליגו לאורכו של המצר הייתה המשלחת האנטארקטית הבלגית, בפיקודו של אדריאן דה ז'ארלש.

הפלגה זו אירעה ב-12 בפברואר 1898.

המשלחת האנטארקטית הבלגית מיפתה את המצר באופן גס.

המצר מופה באופן מדויק יותר ב-10 במרץ 1936 על ידי המשלחת הבריטית אל ארץ גרהאם.

המצר מופה מחדש על ידי סקר שטחי חסות איי פוקלנד בשנת 1958.

### מקור השם

שמו של המצר ניתן לו על ידי המשלחת הבריטית אל ארץ גרהאם, אשר חקרה את אנטארקטיקה בין השנים 1934–1937, בפיקודו של ג'ון רידוך ריימיל.

רימיל נתן למצר את שמו ב-10 במרץ 1936.

המצר נקרא על שם הספינה "פנולה", שהייתה ספינת המשלחת.

לקריאה נוספת
------------

• United States. Defense Mapping Agency. Hydrographic Center, **Sailing Directions for Antarctica: Includes Islands South of Latitude 60°**, P 168
• Defense Mapping Agency 1992, **Sailing Directions (planning Guide) and (enroute) for Antarctica**, P 356
• National Imagery and Mapping Agency 2002, **Sailing Directions (planning Guide) and (enroute) for Antarctica**, P 143
• Tretyak K. Golubinka Y. Kulchytskyy A. Babiy L. (2008), **Geodynamics of the Tectonic Detachment in the Penola Strait (Antarctic Peninsula, Archipelago of Argentina Islands)**, In: Capra A. Dietrich R. (eds) Geodetic and Geophysical Observations in Antarctica. Springer, Berlin, Heidelberg. 
• BAYRAM ÖZTÜRK, MEHMET ARDA TONAY, MELİKE İDİL ÖZ, İZZET NOYAN YILMAZ, HALİM AYTEKİN ERGÜL, AYAKA AMAHA ÖZTÜRK, **Sightings of cetaceans in the Western Antarctic Peninsula during the first joint Turkish-Ukrainian Antarctic Research Expedition, 2016**

קישורים חיצוניים
----------------

ויקישיתוף מדיה וקבצים בנושא **מצר פנולה** בוויקישיתוף
* מצר פנולה באתר הסקר הגאולוגי של ארצות הברית
* מצר פנולה באתר הגאזט האנטארקטי של ממשלת אוסטרליה
* מצר פנולה באתר הגאזט האנטארקטי המשווה SCAR של ממשלת אוסטרליה
* מצר פנולה באתר birdlife International
* תצלום לוויין של אזור מצר פנולה

הערות שוליים
------------

1. ↑  גאזט השמות האנטארקטיים הרשמי של ארצות הברית
2. 1 2 3 4 5 6 7 8 9 10 11 12  מידע גאוגרפי והיסטורי באתר הסקר הגאולוגי של ארצות הברית
3. 1 2 3 4 5 6 7 8 9 10 11 12 13 14 15 16  מידע גאוגרפי והיסטורי באתר הגאזט האנטארקטי המשווה SCAR של ממשלת אוסטרליה
**מצרים התחתונה**
(למפת מצרים מוגדלת)קהירקהיר
אלכסנדריהאלכסנדריה
אל ערישאל עריש
אסואןאסואן
אסמאעיליהאסמאעיליה
לוקסורלוקסור
שארם/א-שייח'שארם  
א-שייח'  

סואץסואץ
סיווהסיווה
**ישראל**
**ירדן**
**סודאן**
**ערב  
הסעודית**
**ל  
ו  
ב**
**הים התיכון**
**הים האדום**מצרים התחתונה**מצרים התחתונה**(למפת מצרים רגילה)קהירקהיר
אלכסנדריהאלכסנדריה
אל ערישאל עריש
אסואןאסואן
אסמאעיליהאסמאעיליה
לוקסורלוקסור
שארם/א-שייח'שארם  
א-שייח'  

סואץסואץ
סיווהסיווה
**ישראל**
**ירדן**
**סודאן**
**ערב  
הסעודית**
**ל  
ו  
ב**
**הים התיכון**
**הים האדום**מצרים התחתונה**מצרים התחתונה**מפה של מצרים העליונה ומצרים התחתונה
**מצרים התחתונה**, הוא אזור במצרים המשתרע באזור הדלתא של הנילוס עד הים התיכון. גבולה הדרומי נמצא באזור שבין אל-עיאט ודהשור (הנמצאת מדרום לקהיר). המונח "מצרים התחתונה", מקובל מאוד כאשר מדברים על מצרים העתיקה. חרף היותה בצפון מצרים, טריטוריה זו נקראת 'תחתונה' בהתייחס לכיוון זרימת הנילוס, הזורם ממצרים העליונה שבדרום, אל מצרים התחתונה בדרכו אל הים התיכון.

הנילוס נשפך לים התיכון באזור הדלתה באמצעות שתי תעלות - זרועות עיקריות החוצות אותו. הזרוע המערבית ליד ראשיד, נקראת "רוזטה" אורכה 239 ק"מ, הזרוע המזרחית ליד דמיאט נקראת "דמיטה" אורכה 245 ק"מ. על פי הסופר וחוקר הטבע הרומי פליניוס הזקן אשר חי במאה ה-1, אזור הדלתה מושקה היום באמצעות רשת של תעלות מים.
מזג האוויר במצרים התחתונה מתון יותר מאשר במצרים העליונה וזאת בגלל הקרבה לים התיכון.

היסטוריה
--------

מצרים התחתונה, הייתה ידועה גם בשם "טַה מֵהוּ" שמשמעותו היא "הארץ של הגומא".
מצרים התחתונה הייתה מחולקת ל-20 מחוזות שנקראו "נוֹם". מחוז הראשון הדרומי באזור לישט.

הנילוס במצרים העתיקה התחלק באזור הדלתה לשבע זרועות, הזרוע המזרחית ביותר ליד העיר פורט סעיד של היום, הזרוע המערבית ביותר נשפכה לים התיכון ממזרח לפרברי העיר אלכסנדריה של היום. שמותיהם העתיקים של זרועות הנילוס ניתנו להם על פי שם העיר שבקרבתה עברה הזרוע. שמות הזרועות ממזרח למערב בהתאמה היו: הפלוסית, הטאניסית, המנדסית, הפטניטית, הסבנית, הבולביטינית, הקנופית. זרוע הרוזטה של היום היא מקבילתה של הבולביטינית העתיקה, זרוע דמיטה של היום היא מקבילתה של הפטניטית העתיקה.

עיר הבירה של מצרים התחתונה הייתה ממפיס. האל של העיר היה אל הקוברה וודג'ט. סמלה המייצג של מצרים התחתונה היה הכתר האדום הנמוך שנקרא דשרט. הצמח המייצג היה הגומא.

קישורים חיצוניים
----------------

* | מיזמי קרן ויקימדיה |
| --- |
| ויקימסע מדריך למטייל בוויקימסע: **מצרים התחתונה** |
| ויקישיתוף תמונות ומדיה בוויקישיתוף: **מצרים התחתונה** |

הכתר האדום, סמלה של מצרים התחתונה
* מצרים התחתונה, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 4061879-1

 |
**תפוחי קרמל** או **תפוחי** **טופי** הם תפוחים שלמים המכוסים בשכבת קרמל. הם נוצרים על ידי טבילה או גלגול תפוחים על קרמל חם. יש שמגלגלים אותם גם באגוזים או סוגים אחרים של תוספות כמו ממתקים. לאחר מכן, מאפשרים להם להתקרר, ולבסוף נועצים בתפוח שיפוד או מקל לאחיזה נוחה.

ייצור
-----

קרמלים נמכרים בדרך כלל במהלך חודשי הסתיו באמריקה לייצור תפוחי קרמל.
לייצור תפוחי קרמל בכמויות גדולות ניתן לשים קוביית קרמל גדולה, לחמם את התפוח והקרמל כדי שיידבקו יחד ולאחר מכן, לאפשר להם להתקרר. לאחר מכן נוצר קרמל קשה יותר, אך לא קשה מידי; דבר שמאפשר לאכול אותו ולהוביל אותו ממקומות למקומות. ייצור תפוחי קרמל בבית כולל בדרך כלל התכת סוכריות קרמל או הכנת קרמל ממרכיבים כמו סירופ תירס, סוכר חום, חמאה ווניל. קרמל תוצרת בית בדרך כלל רך יותר ובעל מרקם קרמי יותר מהקרמל התעשייתי.

יש שטובלים את התפוח בשוקולד, שוקולד לבן ועוד וזאת, תוך שהם מציירים עליהם בצבעי מאכל, על מנת להעניק לו עיצוב וצורה ייחודיים משל עצמו. בנוסף לתפוחי קרמל, יצרנים וצרכנים החלו לצפות תפוחים בסירופ שוקולד, חמאת בוטנים וכולי והוסיפו תוספות כגון בוטנים כתושים, בייגלה, מיני M&M's, פתיתי קוקוס ומיני שוקולד צ'יפס. תפוחים מקורמלים עם תוספות כאלה נקראים גם "taffy apples".

היסטוריה
--------

המתכון לתפוחי קרמל נהגה במקור על ידי עדנה קסטרופ, ממשפחת קסטרופ. אותה המשפחה הקימה את חברת המזון "Affy Tapple" בשנת 1948 ועדיין ממשיכה לייצר את תפוחי הקרמל. המתכון של עדנה נחשב עד היום ל"מתכון המקורי של תפוחי הקרמל".

בשנת 1960, ויטו ריימונדי רשם פטנט על המצאת מכונת תפוחי הקרמל האוטומטית הראשונה, שהחליפה חלק ניכר מהתהליך שהיה כרוך בייצור ידני.

חנויות תפוחים, ממתקים ותפוחי קרמל מוכנים החלו לפעול בערים רבות במרוצת השנים, תוך שהם נתנו את האפשרות לצרכן לבחור במה התפוח יצופה. הדבר נפוץ בחתונות ומסיבות.

המאכל לפופולרי יותר ויותר עם השנים, וכיום הוא נמכר ומופץ בדרך כלל בליל כל הקדושים.

ראו גם
------

* תפוח מסוכר (מכונה גם "תפוח טופי" מחוץ לצפון אמריקה)

קישורים חיצוניים
----------------

ויקישיתוף מדיה וקבצים בנושא **תפוח קרמל** בוויקישיתוף

הערות שוליים
------------

1. ↑  "The History of Caramel and Candy Apples". *Gold Medal Products Co.* (באנגלית אמריקאית). נבדק ב-2020-06-18.
2. ↑  "affytapple". *www.affytapple.com*. נבדק ב-2020-09-29.
3. ↑  "The History of Caramel and Candy Apples". *Gold Medal Products Co.* (באנגלית אמריקאית). נבדק ב-2020-06-19.
4. ↑  Carter, Noelle (26 באוקטובר 2017). "This Halloween, make your own caramel and candy apples". *Los Angeles Times*. `{{cite web}}`:  (עזרה)
דגמי 3 אנופלותריומים בפארק קריסטל פלאס (אנ') בלונדון.
**אנופלותריום** (שם מדעי: **Anoplotherium**; מילולית: "בהמה לא-חמושה", זאת מאחר שהוא היה חסר ניבים או חטים גדולים) הוא סוג נכחד של מכפיל פרסה מתת-סדרת בעלי כרית שהיה קרובם של הגמליים. הוא חי בסוף האאוקן ואולי עד תחילת האוליגוקן לפני 37-33 מיליון שנה באירופה. המאובנים שלו התגלו בקרבת פריז ותוארו בידי החוקר ז'ורז' קיוויה ב-1804. בהמשך התגלו עוד מאובנים במערב אירופה כמו בפורטוגל ובריטניה. בעבר השתייכו לסוג זה מינים רבים אך חלקם בוטלו עקב ממצאים דומים למינים אחרים.

האנופלותריום היה מאבות הגמלים והלאמות החיות והוא הגיע למשקל 80 ק"ג. עם זאת מראהו לא הזכיר כלל גמל והוא היה בעל זנב ארוך מאוד, גפיים חזקות בעלות 2 אצבעות דומות לפרסות סוס וחוטם רחב בעל שיניים מחודדות אך חלשות יחסית. ככל הנראה יצור זה יכל להגיע לעלים בגובה 2-3 מטרים ולאכול מהם בדומה לג'ירף או צבי ג'ירפי מודרני. הוא הזדקף בעזרת ירכיו העבות וזנבו השרירי כדי להגיע לעלים אלה, תוך קיפול של ברכיו. ייתכן שהתאמה זו נדרשה כדי למנוע תחרות רבה על צמחייה.

יצור זה השתייך לראשונים שבבני הסדרה מכפילי פרסה אשר הפכו לאיטם לבעלי חיים גבוהים ומהירים ששלטו בערבות ויכלו לעכל עשבים באמצעות קיבותיהם מרובות המדורים.

קישורים חיצוניים
----------------

ויקישיתוף מדיה וקבצים בנושא **אנופלותריום** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* GBIF
 |